У другі дзень дзеці пісалі комплексную працу па лінгвістыцы і літаратуры, якая ўключала складаныя і разам з тым цікавыя заданні практычна па ўсіх галінах мовазнаўчай і літаратуразнаўчай навук: фанетыцы, арфаграфіі (у прыватнасці, правапісе геаграфічных найменняў), граматыцы, лексіцы і фразеалогіі, марфеміцы, словаўтварэнні, марфалогіі, сінтаксісе, стылістыцы, тоэрыі і практыцы перакладу з рускай мовы на беларускую. Літаратурная частка змяшчала заданні на веданне літаратуразнаўчай тэрміналогіі (у выглядзе крыжаванкі), літаратурнага працэсу, разуменне гісторыка-літаратурных рэаліяў і механізмаў ўключэння нацыянальнай літаратуры ў еўрапейскі кантэкст, тэорыі літаратуры (аперыраванне такімі паняццямі, як памер верша, тып рыфмоўкі, сінтаксічныя сродкі мастацкай выразнасці, тэма і ідэя твора і інш.). Заданні размяшчаліся ў лагічнай паслядоўнасці ў залежнасці ад узроўню складанасці, некаторыя фармулёўкі мелі творчы характар: напрыклад, словаўтваральны разбор слова прапаноўвалася правесці, гатуючы “марфемны адвар”, для якога трэба “перабраць” кожны карэньчык, кожную сцяблінку і лісцік лекавых раслін.